***ՀԻՄՆԱՎՈՐՈՒՄ***

**«ՀՀ կառավարության 2015 թվականի մարտի 19-ի N 596-Ն որոշման մեջ լրացում կատարելու մասին**» **ՀՀ կառավարության որոշման նախագծի ընդունման**

1. ***Անհրաժեշտությունը***

ՀՀ կառավարության որոշման նախագծի ընդունումը պայմանավորված է համայնքային նշանակության (այդ թվում գյուղական բնակավայրերի) ճանապարհների բարեկարգման ծրագրի արդյունավետ ապահովման և ՀՀ վարչապետի մոտ 19.08.2020թ կայացած խորհրդակցության NՎ/179-2020 արձանագրության 1-ին կետի 1-ին ենթակետի և 26.08.20202 N02/12.2/40473-2020 հանձնարարականների կատարման անհրաժեշտությամբ:

1. ***Ընթացիկ իրավիճակը և խնդիրները***

ՀՀ տարածքում նոր կառուցվող և վերակառուցվող ընդհանուր օգտագործման ավտոմոբիլային ճանապարհների նախագծման և կառուցման հիմնական պահանջները սահմանվում են ՀՀՇՆ 30-01-2014 «Քաղաքաշինություն. Քաղաքային և գյուղական բնակավայրերի հատակագծում և կառուցապատում» և ՀՀՇՆ IV-11.05.02-99 Ավտոմոբիլային ճանապարհներ նորմատիվատեխնիկական փաստաթղթերով:

ՀՀ կառավարության 2015 թվականի մարտի 19-ի «Հայաստանի Հանրապետությունում կառուցապատման նպատակով թույլտվությունների և այլ փաստաթղթերի տրամադրման կարգը հաստատելու և Հայաստանի Հանրապետության կառավարության մի շարք որոշումներ ուժը կորցրած ճանաչելու մասին» N 596-Ն որոշմամբ սահմանված է Հայաստանի Հանրապետությունում կառուցապատման նպատակով թույլտվությունների և այլ փաստաթղթերի տրամադրման կարգը, որը չի սահմանում առավել դյուրին ընթացակարգ ՀՀ մարզերի համայնքների բնակավայրերում նախատեսվող՝ ոչ տարանցիկ, տեղական նշանակության ճանապարհների ընթացիկ վերանորոգման և բարելավման համար:

Ներկայումս, համայնքային ճանապարհների (փոքրածավալ) բարեկարգման աշխատանքների մի մասն արդեն իսկ իրականացվում է համայնքների սուբվենցիոն ծրագրերի շրջանակներում (պետության համատեղ մասնակցությամբ՝ համայնքային միջոցների ներգրավմամբ), որոնց համար ՀՀ կառավարության 2015 թվականի մարտի 19-ի N 596-Ն որոշմամբ ամրագրված ընթացակարգերը բարդ են, ժամանակատար և համայնքների սահմանափակ բյուջեների մասով կատարման համար ոչ ծախսարդյունավետ:

Համայնքային ոչ առևտրային ու մասնավոր կազմակերպությունների պատվիրատվությամբ (միջոցով) նմանատիպ աշխատանքների կատարումը դյուրին դարձնելու նպատակով առաջարկվում է.

- ոչ տարանցիկ, ՀՀ մարզերի համայնքներում (այդ թվում գյուղական բնակավայրերում) տեղական նշանակության ճանապարհների սալարկման, խճապատման, երթևեկելի մասի և մայթերի բարեկարգման աշխատանքները դիտարկել, որպես ընթացիկ բնույթ կրող միջոցառումներ և ընդգրկել ՀՀ կառավարության 2015 թվականի մարտի 19-ի N 596-Ն որոշմամբ հաստատված N4 հավելվածի ցածր ռիսկայնության աստիճանի (I կատեգորիայի) դասակարգում ունեցող օբյեկտների ցանկում, որոնց համար չի պահանջվի շինարարության թույլտվություն:

Միաժամանակ, նմանատիպ ծրագրերի իրագործման արդյունավետությունն ապահովելու համար՝ ՀՀ քաղաքաշինության կոմիտեի կողմից ՀՀ մարզերի համայնքների ոչ տարանցիկ, տեղական նշանակության ճանապարհների սալարկման, խճապատման, երթևեկելի մասի և մայթերի բարեկարգման աշխատանքների կատարման ուղեցույցը առաջիկայում կներկայացվի ՀՀ տարածքային և ենթակառուցվածքների զարգացման նախարարություն՝ համայնքապետարաններին տրամադրելու և ի ղեկավարումն ընդունելու համար:

1. **Նախագծի մշակման գործընթացում ներգրավված ինստիտուտները և անձինք**

ՀՀ քաղաքաշինության կոմիտեի աշխատակիցները:

1. **Ակնկալվող արդյունքը**

Տարածքների համաչափ զարգացումն ապահովելու նպատակով՝ ՀՀ մարզերի համայնքներում տեղական նշանակության ճանապարհների սալարկման, խճապատման, երթևեկելի մասի և մայթերի բարեկարգման աշխատանքների կատարման ժամկետների և ծախսատարության կրճատում, համայնքների դերի և պատասխանատվության բարձրացում: